**6. oplæg – Jesus vælger sine disciple**

Forslag til indledende bøn på dansk og chin/burmesisk: (I må også meget gerne bede frit)

Almægtige Gud og skaber

Jesus Kristus, vor frelser og forløser

Livgiver Ånd, der er os ganske nær

Treenige Gud

Vi takker dig for dagen i dag og for fællesskabet her

Tak for vores kirke og alle som kommer dér

Tak for alle dem, der er gået forud for os og alle dem, der kommer efter

Tak for mangfoldighed, hjælp os til at tage imod den gave, vi er til hinanden

Amen

Læs teksten højt på både burmesisk/matu og dansk:

**Markusevangeliet 1:16-20 og Lukasevangeliet 5:1-11**

Bed en kort bøn, f.eks.:

Herre Jesus

Tak at du vil åbenbare dig for os igennem din Hellige Ånd.

Undervis os igennem denne tekst og tal til vore hjerter.

Amen

Stilhed i 5-10 minutter, hvor man sidder og mediterer over bibelteksten

Har I børn i gruppen, så start samtalen med, at én fortæller børnene, hvad historierne handler om, helt kort og enkelt. Hvad tænker børnene om denne historie?

De første disciple er fiskere – og Jesus taler deres sprog. De skal være menneskefiskere, altså ”fange” mennesker og gøre dem til disciple, hvilket vil sige lærlinge af Jesus.

Sidenhen er det andre mænd med andre baggrunde, f.eks. en tolder og en zelot (faktisk en slags partisangruppe), som bliver disciple. *Lukas 5:27-32 og Lukas 6:12-16.*

Lukas kalder altså de 12 for apostle (udsendinge) og de mange – måske flere hundrede - for disciple. Også den jødiske leder Nikodemus (*Joh. 3*) er en slags discipel. Find evt. andre eksempler.

**Spørgsmål:**

Hvad ville Jesus have sagt til os i dag, i stedet for menneskefiskere? For 30-40 år siden havde det fungeret på Bornholm at tale om menneskefiskere, men ikke i dag.

Hvad vil det sige at være en discipel – en lærling af Jesus - i dag? I chin-kulturen og i dansk kultur? Prøv at finde ligheder og forskelle.

Hvornår er det sværest at være en discipel? Kom med eksempler både på, når det lykkes, og ikke.

**Slut med at bede sammen.** Hvis I har børn i gruppen, så inddrag dem og dét, I har snakket om. I kan også bede Fadervor sammen.